L 165/62
1.7.5.
RO
Jurnalul Oficial al Uniunii Europene
29.6.2023
Documentația care însoțește produsul la vânzare Documentația care însoțește produsul la vânzare și care descrie mașinile sau produsele conexe nu poate fi contradictorie față de instrucțiunile de utilizare în ceea ce privește aspectele legate de sănătate și securitate.
Documentația care însoțește mașinile sau produsele conexe la vânzare și care descrie caracteristicile de performanță ale mașinilor sau ale produselor conexe trebuie să conțină aceleași informații cu privire la emisii care se regăsesc în instrucțiunile de utilizare.
2.
CERINȚE SUPLIMENTARE ESENȚIALE PRIVIND SĂNĂTATEA ȘI SECURITATEA PENTRU ANUMITE CATEGORII DE MAȘINI ȘI DE PRODUSE CONEXE
Mașinile și produsele conexe destinate industriei alimentare, mașinile și produsele conexe destinate industriei produselor cosmetice și industriei farmaceutice, mașinile și produsele conexe portabile sau ghidate manual, mașinile și produsele conexe portabile pentru fixare și alte mașini și produse conexe cu acțiune pe bază de impact, mașinile și produsele conexe destinate prelucrării lemnului și materialelor cu proprietăți fizice similare și mașinile și produsele conexe pentru aplicarea produselor fitosanitare îndeplinesc toate cerințele esențiale privind sănătatea și securitatea prevăzute în prezentul capitol (a se vedea punctul 4 de la Principiile generale).
2.1.
Mașinile și produsele conexe destinate industriei alimentare și mașinile și produsele conexe destinate industriei produselor cosmetice și industriei farmaceutice
2.1.1.
Considerații generale Mașinile sau produsele conexe destinate utilizării cu produse alimentare, cu produse cosmetice sau cu produse farmaceutice trebuie proiectate și construite astfel încât să prevină orice risc de infecție, boală sau contaminare.
Trebuie îndeplinite următoarele cerințe: (a) materialele care intră în contact sau care se intenționează să intre în contact cu produse alimentare sau apă destinată consumului uman sau cosmetice sau farmaceutice trebuie să satisfacă condițiile stabilite prin actele juridice relevante ale Uniunii.
Mașinile sau produsele conexe trebuie proiectate și construite astfel încât aceste materiale să poată fi curățate înainte de fiecare folosire și atunci când acest lucru nu este posibil, trebuie să fie utilizate piese de unică folosință; (b) toate suprafețele care intră în contact cu produse alimentare sau cu apă destinată consumului uman sau cu produse cosmetice sau farmaceutice, altele decât suprafețele pieselor de unică folosință, trebuie: (i) să fie netede și să nu aibă nici excrescențe, nici crăpături în care s-ar putea acumula materii organice, și același lucru se aplică și în cazul suprafețelor de contact între piese; (ii) să fie proiectate și construite astfel încât să se reducă la minimum proiecțiile, marginile ascuțite și adânciturile ansamblurilor; (iii) să fie ușor de curățat și de dezinfectat, dacă este necesar, după ce se îndepărtează piesele ușor de demontat; valoarea razei de curbură a suprafețelor interioare trebuie să fie suficientă pentru a permite curățarea completă; (c) trebuie să existe posibilitatea ca lichidele, gazele și aerosolii derivați din produsele alimentare, cosmetice sau farmaceutice, precum și produsele de curățat, dezinfectat și clătire să fie evacuate complet din mașină sau din produsul conex (dacă este posibil, într-o poziție de „curățare”); (d) mașinile sau produsele conexe trebuie să fie proiectate și construite astfel încât să nu permită pătrunderea niciunor substanțe sau creaturi vii, în special insecte, sau acumularea oricărui fel de materie organică în zonele care nu pot fi curățate; (e) mașinile sau produsele conexe trebuie să fie proiectate și construite astfel încât nicio substanță auxiliară periculoasă pentru sănătate, inclusiv lubrifianții utilizați, să nu poată intra în contact cu produsele alimentare sau cu apa destinată consumului uman, cu produsele cosmetice sau cu produsele farmaceutice.
Dacă este necesar, mașinile sau produsele conexe trebuie să fie proiectate și construite astfel încât să se poată verifica respectarea în permanență a acestei cerințe.